Transpozícia (molekulárna biológia)

Transpozícia (tiež transpozičná rekombinácia) je presun alebo skopírovanie segmentov DNA, ktoré sa nazývajú mobilné genetické elementy, z jedného miesta genómu na iné, pričom veľkosť presúvaných úsekov DNA je od stoviek bázových párov do niekoľko desiatok tisíc bázových párov. Na rozdiel od homológnej rekombinácie, ktorá vymieňa DNA sekvencie medzi chromozómami a poriadie génov sa nezmení, transpozícia nevyžaduje homológiu DNA úsekov. Transpozícia nie je tak bežný jav ako homológna rekombinácia, objavuje sa iba jedna transpozícia v priebehu desaťtisíc až desiatich miliónov bunkových delení. Oproti tomu je homológna rekombinácia súčasťou každej meiózy ako crossing-over. Konzervatívna miestne špecifická rekombinácia je typ rekombinácie podobný transpozícii, ktorý tiež nevyžaduje homológiu medzi prenášanýcmi reťazcami.
náhľad|Kukuričný klas so zrnkami rôznych farieb, výsledok aktivity transpozónov
Transpozíciu objavila v skorých päťdesiatych rokoch dvadsiateho storočia Barbara McClintock, ktorá si všimla, že festrofarebnosť zrniek indickej kukurice je dôsledkom presunu genetickej informácie v rámci genómu kukurice. V sedemdesiatych rokoch boli mobilné genetické elementy objavené aj v baktériách (E. coli), neskôr vo viacerých ďalších eukaryotoch aj prokaryotoch. Transpozícia je realizovaná aj v genóme človeka.

Ústredným pojmom transpozície je mobilný genetický element, špecializovaný segment DNA, ktorý nesie jedinečný súbor génov, ako napríklad gén pre transponázu a/alebo reverznú transkriptázu, ktoré umožnia samotný presun mobilného genetického elementu.

V evolúcii hrala transpozícia významnú úlohu, pretože takmer všeky bunky obsahujú vo svojich genómoch mobilné genetické elementy, ktoré významne ovplyvnili súčasnú podobu genómov. U ľudí je až takmer polovica genómu spätne dohľadateľná ako bývalá alebo súčasná časť mobilných genetických elementov. V priebehu času dochádzalo ku mutáciám v mobilných genetických elementoch, čoho dôsledkom bola strata ich schopnosti presunu. Zvyšky týchto mobilných genetických elementov sú pozostatky, ktoré podávajú dôkazy a súvislosti pre evolučnú históriu.

 Referencie 

 Pozri aj 

 transpozón, genetická jednotka, ktorá môže byť prenesená alebo skopírová z jednej pozície v genóme do inej; typ mobilného genetického elementu,
 mobilný genetický element: prenášaný úsek DNA,
 transponáza: enzým kódovaný transpozónom, ktorý zabezpečuje presun úseku genetického materiálu a jeho včlenenie do náhodného miesta genómu,
 reverzná transkriptáza: enzým kódovaný transpozónom, ktorý zabezpečuje prepis gegentickej informácie v RNA do DNA,
 konzervatívna miestne špecifická rekombinácia: typ rekombinácie podobný transpozícii, ktorý nevyžaduje homológiu medzi donorným a akceptorným úsekom DNA,
 homológna rekombinácia: typ rekombinácie, ktorý vyžaduje homológiu medzi donorným a akceptorným úsekom DNA

 Externé odkazy 

 DNA cut-and-paste transposition
 The retroviral and retroviral-like transposon lifecycle
 Susan Wessler (UC Riverside) Part 1: Introduction to transposable elements
 Susan Wessler (UC Riverside) Part 2: How transposable elements amplify throughout genomes

Kategória:Molekulárna biológia